Morten Homann (SF), 2006-05-17:
Jeg vil gerne starte med at sige tak til Enhedslisten for støtten til forslaget, og jeg vil også godt sige tak til Det Radikale Venstre og Socialdemokraterne for i det mindste at have forståelse for, at der skal gøres noget ved det.
Det, at man så er noget nær handlingslammet over for, hvad der skal ske, er selvfølgelig ærgerligt, men jeg håber på, at vi i fællesskab kan nå frem til nogle løsninger på det her problem.
Hvis man har muligheden for det, synes jeg, det er fuldt forståeligt.
Der, hvor problemet opstår, er ved spørgsmålet om, hvorvidt vi skal bruge skattepenge på at understøtte en ordning, som skævvrider boligmarkedet.
Der er ikke nogen tvivl om, at forældrekøbsordningen har været med til at presse boligpriserne op og gjort det endnu sværere, end det er i forvejen, for f.eks. unge familier at få en bolig i de store byer.
Der er heller ikke nogen tvivl om, at der ikke er kommet en eneste ekstra bolig ud af den.
Så i det omfang der er løst nogle problemer for nogle velstilledes børn, er det kun sket på bekostning af andre, som har svært ved at komme ind på boligmarkedet.
Derfor synes vi, der er al mulig god grund til at se på, om de skattepenge, vi bruger på at understøtte den her ordning, ikke kunne bruges bedre på at få bygget nogle flere boliger.
Jeg ser selvfølgelig frem til, at skatteministeren bidrager yderligere med at få afdækket, hvordan økonomien i forældrekøbsordningen ser ud, og hvilket provenutab der er.
Jeg ser også frem til, at skatteministeren dokumenterer, at det i virkeligheden er en skattemæssig gevinst for skatteministerens kasse, at vi har en forældrekøbsordning.
Det synes jeg kunne være meget spændende at få dokumenteret, ikke mindst fordi alle, som har fulgt med i den her debat, og alle, som har set, hvad Skatteministeriet tidligere har lavet, peger på, at der faktisk har været et tab på den ordning.
Men for at være lidt mere generel omkring Dansk Folkepartis, Venstres og De Konservatives afvisninger af det her er det i hvert fald tydeligt, at man overhovedet ikke har tænkt sig at røre ved den her ordning, uanset hvor skævvridende den er.
Uanset hvor meget man snakker udenom, ændrer det her ikke ved, at der ikke kommer flere boliger.
Man kan godt have alle mulige drømme om, at det, at der har været en forældrekøbsordning, har været med til, at der er blevet bygget boliger i Danmark.
Hvis man kigger ud af vinduerne og kan se forbi de mange tusinde mennesker, der står ude på Slotspladsen, vil man finde ud af, at det byggeri af boliger, der f.eks. har været her i København, på trods af forældrekøbsordningen langt fra har været i nærheden af at kunne dække den efterspørgsel, der er.
Så på det her område har markedskræfterne – forældrekøbsordning eller ej – i hvert fald slet ikke været tilstrækkelige til at få løst det problem og sørge for, at der er boliger nok.
Det her forslag kunne i al beskedenhed være et lille bidrag til at få bygget nogle flere boliger der, hvor der er behov for dem, i stedet for blot at flytte rundt på dem, der er, og i stedet for blot at give de velstillede nogle fordele, som må betales af de folk, som har mindre indkomster.
Men jeg kan love, at SF vil fortsætte arbejdet for at få fjernet skattebegunstigelsen ved forældrekøb, ikke at få fjernet forældrekøbene, men få fjernet skattebegunstigelsen, sådan at vi kan bruge de penge til mere fornuftige formål end at give støtte til den mest velstillede tredjedel af befolkningen.
Afstemning